b'\n_START_ARTICLE_\nLietuvos gamtos draugija\n_START_SECTION_\nIstorija\n_START_PARAGRAPH_\nLietuvos gamtos apsaugos draugija \xc4\xafsteigta Lietuvos Moksl\xc5\xb3 akademijos prezidiumo ir Gamtos apsaugos komiteto prie Lietuvos SSR Ministr\xc5\xb3 Tarybos iniciatyva. Steigiamoji konferencija \xc4\xafvyko 1960\xc2\xa0m. lapkri\xc4\x8dio 22 d. Nors draugija \xc4\xafkurta sovietme\xc4\x8diu, bet ji veik\xc4\x97 i\xc5\xa1 esm\xc4\x97s remdamasi J. Tumo-Vai\xc5\xbeganto 1921\xc2\xa0m. baland\xc5\xbeio 6 d. \xc4\xafkurtos Lietuvai pagra\xc5\xbeinti draugijos, prof. Tado Ivanausko Med\xc5\xbei\xc5\xb3 sodinimo komiteto, \xc4\xafkurto 1923\xc2\xa0m., taip pat 1931\xc2\xa0m. veikusios Lietuvos gamtinink\xc5\xb3 draugijos tradicijomis ir nuostatomis.Lietuvos gamtos apsaugos draugijos veikla 1960\xe2\x80\x931967 met\xc5\xb3 laikotarpiu nepasi\xc5\xbeym\xc4\x97jo aktyvumu ir masi\xc5\xa1kumu\xc2\xa0\xe2\x80\x93 draugijos skyriai ir b\xc5\xabreliai dar tik k\xc5\xabr\xc4\x97si miestuose, rajonuose, kol\xc5\xabkiuose, pramon\xc4\x97s \xc4\xafmon\xc4\x97se, kult\xc5\xabros\xc2\xa0\xe2\x80\x93 \xc5\xa1vietimo \xc4\xafstaigose, netur\xc4\x97jo n\xc4\x97 vieno etatinio darbuotojo, galin\xc4\x8dio nuolat atlikti organizacin\xc4\xaf bei koordinacin\xc4\xaf darb\xc4\x85. I\xc5\xa1 esm\xc4\x97s draugijos veikla pasikeit\xc4\x97 po 1967 met\xc5\xb3, kai draugijos antrojoje konferencijoje Respublikin\xc4\x97s tarybos pirmininku (pakartotinai) i\xc5\xa1renkamas Botanikos instituto direktorius dr. Karolis Jankevi\xc4\x8dius, o jo pavaduotoju (etatiniu)\xc2\xa0\xe2\x80\x93 \xc5\xbeurnalistas Juozas Stasinas, nuo 1963 met\xc5\xb3 dirb\xc4\x99s Gamtos apsaugos komitete vyr. inspektoriumi gamtos apsaugos propagandai ir, pirmininko Viktoro Bergo pavedimu, kurav\xc4\x99s besikurian\xc4\x8dios Gamtos apsaugos draugijos veikl\xc4\x85._NEWLINE_1960\xe2\x80\x931991 met\xc5\xb3 laikotarpiu, iki Lietuvos nepriklausomyb\xc4\x97s atk\xc5\xabrimo, Lietuvos gamtos apsaugos draugijos skyriai veik\xc4\x97 visuose \xc5\xa1alies miestuose ir rajonuose bei vienijo apie 430 t\xc5\xabkst. nari\xc5\xb3, susib\xc5\xabrusi\xc5\xb3 4500 pirmini\xc5\xb3 organizacij\xc5\xb3. Draugijos strukt\xc5\xabroje veik\xc4\x97 15 mokslini\xc5\xb3-metodini\xc5\xb3 komisij\xc5\xb3: Vandens apsaugos ir racionalaus naudojimo, Oro apsaugos, Mi\xc5\xa1k\xc5\xb3 ir augal\xc5\xb3 apsaugos bei rekreacijos, Dirv\xc5\xb3 apsaugos ir racionalaus naudojimo, Kra\xc5\xa1tovaizd\xc5\xbeio architekt\xc5\xabros (parkotvarka), Kra\xc5\xa1tovaizd\xc5\xbeio apsaugos ir jo formavimo, Geologini\xc5\xb3 ir archeologini\xc5\xb3 paminkl\xc5\xb3 apsaugos, Faunos apsaugos ir racionalaus naudojimo, Gamtin\xc4\x97s aplinkos sanitarijos ir kovos su triuk\xc5\xa1mu, Teisini\xc5\xb3 ir ekonomini\xc5\xb3 gamtosaugos problem\xc5\xb3, Gamtosaugos visuomenin\xc4\x97s kontrol\xc4\x97s, Propagandos, Darbo su jaunaisiais draugijos nariais, Darbo su auk\xc5\xa1tosiomis, spec. vidurin\xc4\x97mis ir profesin\xc4\x97mis technikos mokyklomis ir kt.Pla\xc4\x8di\xc4\x85 veikl\xc4\x85 visuomen\xc4\x97s ekologinio \xc5\xa1vietimo srityje vykd\xc4\x97 Gamtos apsaugos liaudies universitetas, \xc4\xafkurtas prie Lietuvos gamtos apsaugos draugijos Respublikin\xc4\x97s tarybos ir draugijos miest\xc5\xb3, rajon\xc5\xb3 skyri\xc5\xb3. Gamtos apsaugos liaudies universitetui vadovavo Lietuvos Moksl\xc5\xb3 Akademijos akademikas-sekretorius Leonardas Kairi\xc5\xabk\xc5\xa1tis. Draugijai priklaus\xc4\x97 vienas populiariausi\xc5\xb3 \xc5\xbeurnal\xc5\xb3 \xe2\x80\x9eM\xc5\xabs\xc5\xb3 gamta\xe2\x80\x9c. \xc5\xbdurnalas leistas 1964\xe2\x80\x931996\xc2\xa0m., jo vyriausiuoju redaktoriumi vis\xc4\x85 \xc5\xa1\xc4\xaf laikotarp\xc4\xaf dirbo ra\xc5\xa1ytojas ir \xc5\xbeurnalistas Rimantas Budrys, vyriausiojo redaktoriaus pavaduotoju - Julius Gele\xc5\xbeauskas, atsakinguoju sekretoriumi Vytautas Klovas, skyri\xc5\xb3 redaktoriais - Zenonas Butkevi\xc4\x8dius, Sigitas Geda, Ona Pempien\xc4\x97, meniniu redaktoriumi - Antanas Kazakauskas._NEWLINE_\xc5\xbdurnalo redakcin\xc4\x99 kolegij\xc4\x85 sudar\xc4\x97: Vaidotas Antanaitis, Viktoras Bergas, Vytautas Gudelis, \xc4\x8ceslovas Kudaba, Antanas Stancevi\xc4\x8dius, Juozas Stasinas, Kazys \xc5\xa0e\xc5\xa1elgis ir kt._NEWLINE_Lietuvos gamtos apsaugos draugija kasmet reng\xc4\x97 mokslines- praktines konferencijas,pavyzd\xc5\xbeiui,"Melioracija ir kra\xc5\xa1tovaizdis", Chemija ir gamtosauga","Mokykla ir gamtosauga", seminarus poilsiavie\xc4\x8di\xc5\xb3 prie vandens telkini\xc5\xb3 \xc4\xafrengimo, gamtosaugos kolektyviniuose soduose, gamybini\xc5\xb3 ir gyvenam\xc5\xb3j\xc5\xb3 teritorij\xc5\xb3 tvarkymo ir kitais klausimais. Draugijos respublikin\xc4\x97 taryba, skyriai ir pirmin\xc4\x97s organizacijos r\xc5\xabpinosi gamtos paminkl\xc5\xb3 apsauga, organizavo aplinkos tvarkymo, \xc5\xbeeldinimo talkas ir projekt\xc5\xb3 rengimo darbus, skelb\xc4\x97 laikra\xc5\xa1\xc4\x8di\xc5\xb3, \xc5\xbeurnal\xc5\xb3, televizijos ir radijo laid\xc5\xb3 konkursus gamtosaugos tema, poilsiavie\xc4\x8di\xc5\xb3 ap\xc5\xbei\xc5\xabras, leido literat\xc5\xabr\xc4\x85, dalyvavo televizijos ir radijo laidose, gamtos apsaugos konkursus tarp mokykl\xc5\xb3, reng\xc4\x97 ir leido literat\xc5\xabr\xc4\x85. I\xc5\xa1leistos knygos: \xe2\x80\x9eKol nev\xc4\x97lu\xe2\x80\xa6\xe2\x80\x9c (1970\xc2\xa0m.), \xe2\x80\x9eGamta ir \xc5\xbemogus\xe2\x80\x9c (1972\xc2\xa0m.), mokymo vadov\xc4\x97l\xc4\xaf \xe2\x80\x9eGamtos apsauga\xe2\x80\x9c, normatyvini\xc5\xb3 akt\xc5\xb3 rinkin\xc4\xaf \xe2\x80\x9eGamtos apsauga\xe2\x80\x9c (abu 1976\xc2\xa0m.), mokslini\xc5\xb3 straipsni\xc5\xb3 rinkinius \xe2\x80\x9e\xc5\xbdem\xc4\x97 brangiausias turtas\xe2\x80\x9c, \xe2\x80\x9eGamtos apsauga ir mokykla\xe2\x80\x9c, \xe2\x80\x9eMelioracija ir kra\xc5\xa1tovaizdis\xe2\x80\x9c, \xe2\x80\x9eChemija ir gamtos apsauga\xe2\x80\x9c, progin\xc4\xaf leidin\xc4\xaf 1991\xc2\xa0m. \xe2\x80\x9e25 visuomenin\xc4\x97s gamtosaugos metai\xe2\x80\x9c, Antano Tauro knygas: "Land\xc5\xa1afto architekt\xc5\xabra kaime", "Gro\xc5\xbeis m\xc5\xabs\xc5\xb3 kaime", "Menas gamtoje" ir kt. Visuomen\xc4\x97 ypa\xc4\x8d vertino \xc4\xaftaigi\xc5\xb3 spalvot\xc5\xb3 plakat\xc5\xb3 ir foto parod\xc5\xb3 gamtine tematika komplektus._NEWLINE_Penktajame Lietuvos gamtos apsaugos draugijos suva\xc5\xbeiavime, \xc4\xafvykusiame 1991\xc2\xa0m. \xc5\xa0iauliuose, pakeistas draugijos pavadinimas. Nepriklausomoje Lietuvoje jai suteiktas Lietuvos gamtos draugijos vardas. \xc5\xa0iame suva\xc5\xbeiavime i\xc5\xa1rinkta Centro valdyba, jos pirmininku\xc2\xa0\xe2\x80\x93 akademikas Alfonsas Merkys, vyriausiuoju koordinatoriumi (pakartotinai)\xc2\xa0\xe2\x80\x93 Juozas Stasinas.\n_START_SECTION_\nVeikla\n_START_PARAGRAPH_\n\xc5\xa0iandienin\xc4\x97 Lietuvos gamtos draugija vienija auk\xc5\xa1t\xc5\xb3j\xc5\xb3 mokykl\xc5\xb3 ir joms priklausan\xc4\x8di\xc5\xb3 institut\xc5\xb3, Lietuvos moksl\xc5\xb3 akademijos ir kit\xc5\xb3 institucij\xc5\xb3 darbuotojus bei studentus. Veikia Trak\xc5\xb3, Kauno, Mos\xc4\x97d\xc5\xbeio ir kt. bendrijos. Draugijoje\xc2\xa0\xe2\x80\x93 1631 narys (2006\xc2\xa0m.). Draugija rengia konferencijas, simpoziumus, paskaitas, parodas, leid\xc5\xbeia leidinius. Tikslas\xc2\xa0\xe2\x80\x93 ugdyti \xc5\xbemoni\xc5\xb3 dorov\xc4\x99, aplinkosaugin\xc4\x99 s\xc4\x85mon\xc4\x99 ir kult\xc5\xabr\xc4\x85, dalyvauti ekologin\xc4\x97se ekspertiz\xc4\x97se, saugoti, remti ir skatinti gamtotyros, gamtonaudos ir gamtosaugos veikl\xc4\x85.'